Jetze zum "pflichtteil" vo üsere reis. Dr  ytritt i eigentlech nazionaupark het 15A$ gchoschtet u isch für 5 tag güutig gsy. Mir sy am erschte ruhetag im rahme vonere füehrig im chlybus zu den Olgas / Kata Tjuta und Ayers Rock / Uluru gfahre. Das isch usser de öffentliche verchehrsmittu z Melbourne ds einzige mau gsy, woni nid mit em velo bi ungerwägs gsy. Zersch hei mer Kata Tjuta bsuecht. Dr Aldi und i hei üs das ganze mau i rueh wöue aaluege, da isch o scho dr reiseleiter cho z seckle, wüu mer schüsch nid pünktlech bim sunneungergang bim Uluru wäre gsy. Es het du glych no glängt. Hunderti vo lüt hei sech vo dr sunset area ds farbschpiu vor natur aagluegt. Aber wo ds schpiu no isch wyter gange, u dr hügu zwar nümm so rot, derfür dr himu umso meh blau-rosa isch gsy, hani gmerkt, dass die meischte outo scho wäg sy gsy. Und ou üsi reisegruppe isch scho schön parat im büssli ghöcklet. Dr Aldi het zersch weni verschtändnis gha, woni ihm ha gseit, mir sötte langsam go; aber woner die angere het gseh, het er mis plötzliche pressiere verschtange. Wo mer när vo Yulara -mir hei üsi velo dr tag über dört abgschteut gha- zum zäut sy zrügg gfahre, hei mer gmerkt, dass es gar nid so eifach isch, im dunkle es verschteckts zäut wider z finge... Aber gedoud isch jo schliesslech e tugend.